Regstappe oorweeg na ANC glo miljoene kry uit Prasa-kontrakFoto: @POWER987News/Twitter Popo Molefe, voorsitter van die Prasa-raad, het Vrydag in hofstukke aangevoer die ANC en Prasa-beamptes het groot geldelike voordeel getrek uit Prasa se kontrak vir nuwe lokomotiewe. Die bedrag beloop glo sowat R80 miljoen. Manny de Freitas, woordvoerder van die DA, het gesê indien die bewerings waar is, kom dit neer op ŉ oortreding van die Wet op die Voorkoming en Bestryding van Korrupte Bedrywighede. Dit volg na Dipuo Peters, minister van vervoer, opdrag gegee het dat ondersoeke na beweerde tenderbedrog by Prasa gestaak word. Die ondersoek is deel van die remediërende optrede wat die openbare beskermer aanbeveel het in ŉ verslag oor Prasa. “Die ANC se beweerde betrokkenheid by die korrupsie wys net weer die party het verander. Die party is meer bekommerd daaroor om die polities verbinde elite eerste te stel en die belange van gewone mense laaste,” het De Freitas gesê. “Korrupsie steel geleenthede, skep onregverdighede, beskadig die ekonomie en demper dienslewering. Die DA sal nie rus totdat die saak ten volle ondersoek is en opgetree word teen diegene wat betrek word nie, insluitende die ANC.”